ಶೀಘ್ರ 973 ಮನೆಗಳನ್ನು ಹಸ್ತಾಂತರಿಸಿ: ಶಾಸಕ ಜಿ.ಎಚ್.ತಿಪ್ಪಾರೆಡ್ಡಿ ಸೂಚನೆ ಚಿತ್ರದುರ್ಗ : ಅಲೆಮಾರಿ, ಯಾದವ ಜನಾಂಗದ ಬಡವರಿಗೆ ಮಂಜೂರಾಗಿರುವ 973 ಮನೆಗಳನ್ನು ನಿಗಧಿತ ಸಮಯದಲ್ಲಿ ಪೂರ್ಣಗೊಳಿಸಿ ಫಲಾನುಭವಿಗಳಿಗೆ ನೀಡಬೇಕು ಎಂದು ಶಾಸಕ ಜಿ.ಎಚ್.ತಿಪ್ಪಾರೆಡ್ಡಿ ಪಿಡಿಒಗಳಿಗೆ ಸೂಚಿಸಿದರು. ತಾಲ್ಲೂಕು ಪಂಚಾಯಿತಿ ಸಭಾಂಗಣದಲ್ಲಿ ವಸತಿಗೆ ಸಂಬಂಧಿಸಿದಂತೆ ಶನಿವಾರ ನಡೆದ ಸಭೆ ಅಧ್ಯಕ್ಷತೆ ವಹಿಸಿ ಮಾತನಾಡಿದರು. ಬಸವ ವಸತಿ ಯೋಜನೆಯಡಿ ಒಂದು ಗ್ರಾಮ ಪಂಚಾಯಿತಿಗೆ 20 ಮನೆಗಳು ಮಂಜೂರಾಗಿದ್ದು, ತುರ್ತಾಗಿ ಫಲಾನುಭವಿಗಳಿಗೆ ಮನೆಗಳು ಸಿಗಬೇಕು. ಅಪ್ಪಿತಪ್ಪಿ ಒಂದು ಮನೆಯೂ ಲ್ಯಾಪ್ಸ್ ಆಗಬಾರದು. ಬೇಕಾದರೆ ಸರ್ಕಾರದಿಂದ ಇನ್ನು ಹೆಚ್ಚಿನ ಅನುದಾನ ಮಂಜೂರು ಮಾಡಿಸುತ್ತೇನೆ, ತಾಂತ್ರಿಕ ಸಮಸ್ಯೆಗಳೇನಾದರೂ ಇದ್ದರೆ ತಡಮಾಡದೆ ನನ್ನ ಗಮನಕ್ಕೆ ತನ್ನಿ ವಸತಿಯಿಂದ ಮಾತ್ರ ಯಾರು ವಂಚಿತರಾಗಬಾರದು ಪಿ.ಡಿ.ಓ.ಗಳು ಚುರುಕಾಗಿ ಕೆಲಸ ಮಾಡಿ ಸರ್ಕಾರದ ಯೋಜನೆಗಳನ್ನು ಬಡವರಿಗೆ ತಲುಪಿಸಿ ಎಂದು ತಿಳಿಸಿದರು. ಅರ್ಜಿ ಸಲ್ಲಿಸಿದವರಿಗೆಲ್ಲಾ ಮನೆಗಳನ್ನು ನೀಡಿದ್ದೇವೆ. ಅಕಸ್ಮಾತ್ ಯಾರದಾದರೂ ಬಿಟ್ಟುಹೋಗಿದ್ದರೆ ಆತಂಕ ಪಡುವುದು ಬೇಡ. ಕೆಲವೊಮ್ಮೆ ಗುಂಪುಗಾರಿಕೆ ಮೇಲೆ ಕೆಲವರು ರಾಜಕೀಯ ಮಾಡಿದಾಗ ಏರುಪೇರಾಗಬಹುದು. ಕೈಬಿಟ್ಟು ಹೋಗಿರುವವರನ್ನು ಗುರುತಿಸಿ ಮನೆಗಳನ್ನು ನೀಡಿ. ಗ್ರಾಮ ಪಂಚಾಯಿತಿ ಚುನಾವಣೆ ಘೋಷಣೆಯಾದರೆ ನೀತಿ ಸಂಹಿತೆ ಅಡ್ಡಿಯಾಗುತ್ತದೆ. ಅಷ್ಟರೊಳಗೆ ಮನೆಗಳ ಹಂಚಿಕೆಯನ್ನು ಪೂರ್ಣಗೊಳಿಸಿ ಇಲ್ಲವಾದರೆ ಇನ್ನು ಎರಡು ಮೂರು ತಿಂಗಳು ತಡವಾಗುತ್ತದೆ ಎಂದು ಪಿ.ಡಿ.ಓ.ಗಳನ್ನು ಎಚ್ಚರಿಸಿದರು. ತಾಪಂ ಇಒ ಎಚ್.ಕೃಷ್ಣನಾಯ್ಕ, ತಹಸೀಲ್ದಾರ್ ಜೆ.ಸಿ.ವೆಂಕಟೇಶಯ್ಯ, ತಾಪಂ ಅಧ್ಯಕ್ಷ ಲಿಂಗರಾಜು, ಜಿಪಂ ಇಂಜಿನಿಯರ್ ಭಾರತಿ, ಸದಸ್ಯರಾದ ಎನ್.ಮಂಜುನಾಥ್, ವೀಣಾ, ಕೆ.ಎನ್.ರಾಜಣ್ಣ, ಲಕ್ಷ್ಮಿಸಾಗರದ ರಾಜಣ್ಣ ಉಪಸ್ಥಿತರಿದ್ದರು.